b"\n_START_ARTICLE_\nL\xc3\xadnia R12\n_START_SECTION_\nHist\xc3\xb2ria\n_START_PARAGRAPH_\nLa hist\xc3\xb2ria de la l\xc3\xadnia entre Barcelona i Lleida per Manresa (R12) s'est\xc3\xa9n al llarg de tres segles, ja que va ser una de les primeres l\xc3\xadnies de llarg recorregut de l'Estat espanyol. Els seus or\xc3\xadgens es remunten a mitjan segle XIX, quan la necessitat de connectar Catalunya amb la vall de l'Ebre i el Pa\xc3\xads Basc va determinar la creaci\xc3\xb3 del ferrocarril de Barcelona a Saragossa._NEWLINE_La primera secci\xc3\xb3 de la nova l\xc3\xadnia fou inaugurada el 1855 i enlla\xc3\xa7ava Montcada i Sabadell, ja que l'arribada a Barcelona es feia aprofitant la l\xc3\xadnia de Barcelona a Granollers. Molt aviat la l\xc3\xadnia va ser prolongada fins a Terrassa (1856), per\xc3\xb2 les dificultats orogr\xc3\xa0fiques del pas sota Montserrat van endarrerir l'arribada a Manresa fins al 1859. A partir de llavors els treballs van progressar amb rapidesa i els primers trens van arribar a Lleida el 1860 i a Saragossa el 1861, on ja enlla\xc3\xa7aria amb la l\xc3\xadnia de Pamplona._NEWLINE_La construcci\xc3\xb3 de la l\xc3\xadnia va impulsar la industrialitzaci\xc3\xb3 de l'interior de Catalunya, sobretot les ind\xc3\xbastries t\xc3\xa8xtils del Vall\xc3\xa8s i de la vall del Llobregat. El 1862 es va construir una connexi\xc3\xb3 directa entre Montcada i Barcelona, on finalitzava a la coneguda Estaci\xc3\xb3 del Nord (que funcion\xc3\xa0 fins al 1972). El nou ferrocarril va facilitar, aix\xc3\xad mateix, la construcci\xc3\xb3 de ramals de via estreta, com el ferrocarril de Manresa a Berga (1885), el Cremallera de Monistrol a Montserrat (1892) i el ferrocarril de Mollerussa a Balaguer (1905)._NEWLINE_Durant les primeres d\xc3\xa8cades del segle XX el progressiu creixement del tr\xc3\xa0nsit va fer que l'empresa explotadora, els Camins de Ferro del Nord d'Espanya, inici\xc3\xa9s un ampli programa de modernitzaci\xc3\xb3, que va incloure tant l'electrificaci\xc3\xb3 de la l\xc3\xadnia entre Barcelona i Manresa (1928) com la construcci\xc3\xb3 d'un ramal subterrani fins a la pla\xc3\xa7a de Catalunya de Barcelona (1932). Despr\xc3\xa9s de la Guerra Civil el tra\xc3\xa7at fou integrat dins la nova companyia estatal Renfe (1941), i durant molts anys fou la l\xc3\xadnia principal d'enlla\xc3\xa7 de Catalunya amb el centre i el nord de la pen\xc3\xadnsula Ib\xc3\xa8rica. De tota manera, la persistent manca d'inversions (el tram de Manresa a Lleida no va ser electrificat fins al 1981) va anar relegant el seu paper dins la xarxa ferrovi\xc3\xa0ria catalana. Els darrers anys s'ha iniciat un proc\xc3\xa9s de modernitzaci\xc3\xb3 de la l\xc3\xadnia i de les instal\xc2\xb7lacions."